Godzilla Raids Again

Δεύτερο entry της σειράς, κι αυτή τη φορά ο Godzilla έρχεται αντιμέτωπος με ένα άλλο τέρας, που ακούει στο όνομα Αngilas, και το οποίο μοιάζει με ένα τεράστιο δεινόσαυρο γεμάτο με αγκάθια. Σίγουρα κατώτερο του πρωτότυπου, το Godzilla Raids Again αποτελεί την δεύτερη και τελευταία ασπρόμαυρη ταινία της σειράς. Τα οπτικά εφέ του Tsuburaya παραμένουν ικανοποιητικά, η είσοδος ενός νέου τέρατος ανανεώνει το ενδιαφέρον, αλλά ο ρυθμός της ταινίας είναι κάπως άνισος. Παρόλα αυτά η ταινία είναι κάτι παραπάνω από αξιοπρεπής, με τον σκηνοθέτη να αλλάζει την κεντρική ιστορία διατηρώντας όμως το αλληγορικό ύφος. Από τον φόβο ενός πυρηνικού ολέθρου το ενδιαφέρον πλέον μετατοπίζεται στις προσπάθειες των ανθρώπων να αντιμετωπίσουν το ολοκαύτωμα που προκάλεσαν οι ατομικές βόμβες και να συνεχίσουν τη ζωή τους φυσιολογικά, μέσα σε μια μισοκατεστραμμένη, μεταπολεμική Ιαπωνία. Ο τόνος της ταινίας παραμένει σκοτεινός και τραγικός, αφήνοντας όμως αρκετές αχτίδες αισιοδοξίας, και η ατμόσφαιρα είναι και πάλι αρκετά σκοτεινή, με τον σκηνοθέτη να προσθέτει στη σειρά περισσότερη δράση.